
HVALA I ZAHVALA PRIPADAJU Uzvišenom Allahu, Gospodaru svih svjetova, Milostivom i Samilosnom, na svim blagodatima kojima nas obasipa. 

Zahvalan sam svima koji su na bilo koji način pomogli nastanak ove knjige.

Zahvaljujem Mešihatu Islamske zajednice u Hrvatskoj, na čelu s muftijom akademikom Aziz ef. Hasanovićem, na podršci u radu na ovoj knjizi, kao i u njezinom izdavanju te na ranijoj podršci, savjetima i usmjeravanjima. Neizostavna je i podrška tajnika Mešihata IZ u Hrvatskoj, mr. Nermin ef. Botonjića kojem zahvaljujem na podršci i pomoći pri organiziranju i provođenju svih aktivnosti. 

Zahvaljujem poštovanim recenzentima, prof. dr. Nusretu Isanoviću i mr. hfz. Ammaru Bašiću. Doista mi mnogo znači podrška tijekom nastajanja ove knjige, a smjernice i sugestije sam pokušao u potpunosti inkorporirati u sadržaj. 

Zahvaljujem svima koji su pratili ramazanski serijal „Kur'anska emocija“ na mom Facebook profilu i koji su prekrasnim komentarima davali podršku da ustrajem do njegova upotpunjavanja u pandemijom obilježenom ramazanu 2020. godine. Dio materijala ove knjige ima svoj korijen u tom serijalu. 

Zahvaljujem svima koji su svojom podrškom omogućili da organiziram promocije prethodne knjige „Objava – oblikovanje „Nove prepoznatljivosti“ i održim seminare za mlade pod nazivom „Kur'anom promijenjeni“. Dio materijala ove knjige nastao je kao plod brojnih razgovora i razmjene iskustava upravo na tim seminarima s brojnim mladim ljudima. Čast je biti dijelom puta njihovog druženja s Kur'anom. 

Istaknuo bih nekoliko imena dragih ljudi koji su bili iznimna podrška i pomoć u organiziranju navedenih aktivnosti: 

prof. dr. Zuhdija Hasanović, Zuhdija Handanović, prof., dr. Mustafa ef. Gobeljić, mr. Jakub ef. Salkica, Muamer ef. Čelenka, Alem ef. Crnkić, Elvedin ef. Posavljak, Hazim ef. Bećirović, mr. Mirza ef. Mešić i m. Emina Mešić, Fuad ef. Golić, mr. Ahmed Čolić, Jusuf ef. Babajić, Sakib ef. Lepić, Senaid ef. Dedić, Ahmed ef. Tabaković, Sadmir ef. Mustafić, Hasan Hasić, Harun Pajić, prof., Ismet ef. Mustedanagić, Amar ef. Grahović, Mevludin ef. Smajlović, Sabahudin Ravkić, Asmir ef. Bekrić i mnogi drugi. 

Ovaj bi popis bio još mnogo duži, no nadam se da svi oni čije ime nisam spomenuo neće zamjeriti – molim Allaha da vas nagradi najljepšom nagradom. 

Na kraju, u znak zahvalnosti na podršci utkanoj u sve ranije navedeno, knjigu posvećujem najbližima: supruzi Nejri, sinu Muhammedu i kćeri Iman. Hvala vam na vašoj ljubavi, nesebičnom strpljenju u brojnim satima i danima rada na ovoj knjizi, dok sam s vama dijelio svoja razmišljanja, pokušavajući ih pripremiti za unos u knjigu. Hvala na silnoj radosti zbog svake nove stranice i svake nove emocije. 

PROF. DR. NUSRET ISANOVIĆ

Knjiga autora Senada Heveševića Kako Kur'an odgaja: obzorja emocija već svojim naslovom ukazuje na jednu od najurgentnijih tema našeg, raskućujućeg, moralno i duhovno sve opustošenijeg, doba, na temu odgoja. Ovu temu - koja je zapravo zadata čovjeku kao njegova trajna zadaća, danas i kao uvjet njegovog opstanka – Hevešević dovodi u odnos sa emocijama, što se nadaje i kao svojevrsno intelektualno iznenađenje. On unutar obzorja emocija pokušava otkrivati ne samo polisemiju njenih, umnogome potiskivanih i skrivanih, značenja nego i mnogolikost njenih, prije svega duhovnopovijesnih i egzistencijalnih, pojavljivanja.

Emocije su bitno obilježje čovjeka i nalaze se u samim egzistencijalnim osnovama njegove ljudskosti i društvenosti. Uvijek kada je riječ o emocijama riječ je i o labirintima ljudske duše, o teško odgonetljivim tajnama njegovog bića. Stoga, nije ih lahko upoznati i imati o njima jasna i pouzdana znanja. Danas znamo da emocije, nažalost u vidu fragmenta, razuzdanih i osiljenih moći, vladaju prostorima individualnog i društvenog života čovjeka. One opasno i zloslutno potiskuju uma, obesmišljavaju mudrost i razboritost, i umjesto njih uspostavljaju, planetarno prezentnu, vladavinu nad svjetskim političkim, ekonomskim i medijskim prostorom, na što, pored ostalih, ukazuje i savremeni francuski sociolog i filozof politike Dominik Mojsi u svojoj knjizi Geopolitika emocija. U njegovom razumijevanju emocije predstavljaju osnovne kulturne tendencije karakteristične za određene regije i narode postmodernog doba.

No, za autora knjige Kako Kur'an odgaja: obzorja emocija emocija nije samostalni, ostrašćujući i prijeteći entitet, puki fragment ljudskog bića – čemu ona danas, uglavnom, tendira - već dragocjen dar Milostivog čovjeku i, kao takva, neodvojivi je dio cjeline njegove osobe, čije je porijeklo u nadvremenom; ona se, učestvujući u tvorenju antropološkog mikrokozmosa, združuje sa najmanje još tri egzistencijalne realnosti: tjelesnošću, intelektualnošću i duhovnošću, a do čijih se konačnih realizacija dolazi cjelovitim i valjano, prije svega duhovno i moralno, zasnovanim odgojem. Ovakav odgoj jeste jedini put do čovjeka, do njegove duhovne i moralne oplemenjenosti, do potpune ljudske ostvarenost. U osnovi isti put su prolazili i kao bitnu svrhu svoje misije najuzoritije ozbiljivali svi veliki učitelji čovječanstva, poput Bude, Konfucija i Lao Cea i, osobito, Božiji poslanici. Svi oni su imali lik potpunog čovjeka. Senad Hevešević upravo njih uzima kao univerzalne, svevremene odgojne uzore, koji imaju fundamentalno značenje za vjerodostojno ispunjenje zadaće odgoja, za postajanje i bivanje čovjeka čovjekom, ne samo u bilosti i prošlosti nego i u našem, nažalost, bitno detranscendentaliziranom svijetu, kojeg stoga sve više obilježavaju duhovna praznina, dezorijentiranost i raskućujućem, mržnja i strah. Koristeći se tematski odabranim kur'anskim, prigodice i biblijskim, kazivanjima o Božijim poslanicima,  autor svojim osobenim interpretativnim postupkom oživljava njihove likove, posadašnjuje ih i uvodi u svijet naše savremenosti, kako bismo se i mi sadašnji i ovovremeni, duhovno i egzistencijalno, susretali s njima i od njih učili kako odgajati sebe i druge, kako postajati i bivati iskrenim vjernikom i cjelovitom ljudskom osobom.

Autor pri tome ukazuje na univerzalne, vremenom nepotrošive, modele odgoja koji su zasnovani na svetoj Božijoj riječi, a egzemplarno ostvareni u liku Božijih poslanika, Njegovih odabranika, koji jesu najuzoritiji učitelji čovječanstva i najvjerodostojniji odgajatelja čovjeka. Poslanici su bili najpotpunijeg i najljepšeg odgoja, poslani od Uzvišenog Stvoritelja čovjeku da ga odgoje i pokažu mu put do njegove potpune ljudske ostvarenosti. Oni su trajne zvijezde vodilje na duhovnom i moralnom nebu ljudske egzistencije i zasvagda su dati čovjeku kao njegovi vazda dosezani, a ipak nikada sasvim dosegnuti uzori. 

Njih je odgojio Stvoritelj svjetova, uzvišeni Bog, koji je prema interpretacijama nekih savremenih muslimanskih učenjaka, poput Ebul-A'la el-Mevdudija, Odgajatelj, Rabb (riječ koja ima isti korijen kao i riječ terbijeh, odgoj). U skladu sa naznačenim stavom ove interprete prvi ajet prve sure Kur'ana ne prevode: Hvala Allahu Gospodaru svjetova, već: Hvala Allahu Odgajatelju svjetova. Uzvišeni Bog je Svoje odabranika, poslanike slao kao milost ljudskim svjetovima, da budu uzoriti učitelji i odgajatelji čovjeka. Svi su oni, kako jasno i plauzibilno eksplicira autor, poslani da odgajaju i oplemenjuju čovjeka, neki samo u svojim porodicama i užoj zajednici, drugi u svojim plemenima i narodima, i samo u svom vremenu. Posljednji poslanik, Poslanik islama, neka je Božiji mir i spas na njega, poslan je da bude učitelj cijelom čovječanstvu i odgajatelj čovjeka, poslan je da ga oplemeni, da ljudsku ćud u red dovede: Innema buistu li utemmime mekarimel ahlak; poslan je da pokaže čovjeku put do njega samoga, do njegove ljudske ostvarenosti. Poslanik islama zacijelo nije poslan jednom narodu, u jednom vremenu i (za)datom prostoru, već svakom čovjeku, u svakom vremenu i zemaljskom prostoru, do Dana Sudnjega, dakle i nama ovdašnjim i ovovremenim, i čovjeku našeg doba, ma ko on bio i ma gdje živio.

Božiji poslanici su odgajali prosvjetljujućom i oplemenjujući Božijom Riječju, svojim, od Njega nadahnutim poslaničkim iskustvima vjere, života i svijeta, i svojim čistim, vjerodostojnim djelima. Tajna njihovog odgajateljskog uspjeha bila je u tome da je njihova riječ bila i njihovo djelo. Istinu koju su prenosili ljudima uvjerljivo su svjedočili i živjeli, dobro kojem su pozivali i sami su činili, pravednost koju su zagovarali dosljedno i bez izuzetaka su primjenjivali, emanete koje su preuzimali odgovorno i u cjelosti su ispunjavali, iskrenost, bogobojaznost i pouzdanost jasno su oličavali u svojoj poslaničkoj osobi. Zacijelo, sve što je bilo u njihovoj riječi bilo je i u njihovom djelu, a proisticalo je iz njihove iskrenosti, posvećenosti i požrtvovnosti, te iz dove, potekle iz čistih poslaničkih srca Uzvišenom Stvoritelju da usliša njihovo djelo i da podari uspjeh na mukotrpnim putevima odgoja. Stoga zasvagda jesu, nepotrošivi i univerzalni, uzori koje Hevešević uzima kao najbolji primjer i za nas, ovdašnje i sadašnje.

Heveševićeva knjiga je duhovno ispunjeno, otvoreno i komunikativno štivo. U njoj se autor obraća čitatelju ne kao pasivnom recipijentu teksta i njegovih značenje, nego kao sagovorniku i saradniku u potrazi za odgovorima na neka od najurgentnijih pitanja našeg svijeta i života. Pitanja koja u njoj postavlja proističu iz konkretnih životnih situacija, naših svagdanjih slabosti, iluzija i samoobmana, iz naše nespremnosti da uočimo vlastite nedovoljnosti, posrnuća i greške, da ih priznamo, preispitamo i sebi posvijestimo, kako bismo konačno prispijevali za njihovo prevladavanje.

Osobito je vrijedno istaknuti da autor knjige ne ukazuje samo na teškoće i probleme s kojima se čovjek susreće, na posrnuća, krize, bespuća i opasnosti kojima smo svakodnevno izloženi već istovremeno traga za rješenjima, načinima njihovog prevladavanje i mogućnostima stupanja na spasonosni put izbavljenja. On stoga, tkajući svojevrsnu dijalektiku tekstualnost, uvijek na potki kur'anskih kazivanja i primjera iz života Božijih poslanika, postavlja pitanja, ali i nudi odgovore; ukazuje na bolesti (duhovne, moralne i psihičke, egzistencijalne i socijalne), ali i na lijek i mogućnosti njihovog liječenja; govori o svagdanjoj ljudskoj sklonosti zlu i nepravdi, grijehu i griješenju, ali i o dobru, pravednosti i krijeposti; o čovjekovoj oholosti, tvrdoglavosti i osiljenosti, ali i o njegovoj plemenitosti i bogobojaznosti, skromnosti i samozatajnosti; o sebičnosti, mržnji, strahu i očaju, ali i o dobrohotnosti, ljubavi, hrabrosti i nadi.

Knjiga Kako Kur'an odgaja: obzorja emocija Senada Heveševića je inteligentno napisano štivo koje govori jezikom pouzdanog i kompetentnog poznavaoca islama. Autor u njoj posvjedočuje relevantno i mjerodavno poznavanje Kur'ana, te dar za njegova različita čitanja i razumijevanja, takođe i sposobnost njegove savremene i kontekstualne interpretacije, koja se, budući progovara jezikom aktuelnih situacija i vremena u kojem nastaje, može razumijevati i kao jedan od načina kur'anskog obraća čovjeku i našega doba.

Heveševićeva knjiga, takođe, sadrži i neke, pažnje vrijedne, epistemološke nagovještaje, stoga se može čitati i kao svojevrstan prilog zasnivanju filozofije nade i filozofije emocija u našem kulturnom prostoru, a koja bi bila utemeljene na iskustvima živih i savremenih čitanja kur'anskog teksta i recepcije njegovih univerzalnih poruka, kao i na mjerodavnim duhovno-religijskim i intelektualnim iskustvima islama, kako u svojim tradicionalnim tako i savremenim pojavljivanjima.

Sarajevo, 01.12.2023. godine

mr. hfz. Ammar ef. Bašić

Oduvijek je jedno od najvećih sposobnosti bilo razumjeti druge ljude oko nas. Preduslov za takvo što je primarno upoznati i razumjeti samoga sebe. Objava od Uzvišenog u sebi nosi univerzalne vrijednosti kojima nalazimo odgovore na svakodnevne izazove u sebi i u društvu oko nas. Baš zbog toga autor podsjeća: „Sve osobine potrebne za razumijevanje punine iskustva ljudskog života na Zemlji sadržane su u poslaničkim kazivanjima.“ Autor u fokus stavlja riječ, prije svega Božiju, ali i kao gradivni element odgoja u odnosima među ljudima. U tom kontekstu biranje pravih riječi treba biti naslonjeno na paradigme koje su univerzalne, a personificirane su kroz kazivanja o Božijim poslanicima i vjerovjesnicima. 

Upravljanje emocijama, njihovo ispoljavanje i kontroliranje, proces je kojeg dominantno nesvjesno učimo. Akcentirajući jake emocije straha i tuge, ljutnje i žalosti, autor nam nastoji pomoći da osvijestimo svoje strahove i svoju ljutnju, kako bismo na pravi način razumjeli svoju putanju u hodu do Dženneta u kojem je bio naš praotac, Adem, alejhisselam.  Kroz sjajno detektiranje puteva odgoja koje su prošli Božiji poslanici, te u tom putu stekli vrline mudrosti i znanja – autor nam daje podstrek da i svoje životne puteve gledamo upravo na taj način, kao lekcije u školi života gdje su najteže ispite imali naši uzori, Božiji poslanici. 

U jednom od najvažnijih životnih procesa, a to je traženje smisla i uspostavljanje cilja koji će taj smisao ostvariti, uzorni obrasci su Božiji poslanici, te nas autor vješto kroz primjere Musaovog, alejhisselam, štapa i zmije, odnosno Muhammedove, alejhisselam, prve objave u pećini, podstiče na važnost iskoraka, napuštanja zona ugodnosti zarad višeg cilja i bitnost oslanjanja na Uzvišenog Stvoritelja. Autor mr. Senad Hevešević svoje čitatelje vjerno podsjeća na odlike Božijih poslanika i kroz različite poglede na kur'anske ajete crta konture uspostavljanja tih osobina i kod nas samih: odgovornost, hrabrost, samokritičnost, spremnost na žrtvu, istinoljubivost, odlučnost, strpljivost, svijest o Bogu u svim životnim situacijama... 

Knjigu posebno krasi autorovo insistiranje na determiniranju duhovnih slabosti u izazovima koje su imali Božiji poslanici, a koji su i danas aktuelni i hronični izazovi prisutni u našim društvima. Pored konstatiranja „duhovne bolesti“ i realnosti, redovi knjige uporno nude „duhovni lijek“ i rješenje. Oslobađanje fitne, iluzije i licemjerstva u jednom društvu neminovno mora ići preko pojedinaca koji sa sebe te terete skidaju, baš kako nas uče kur'anska kazivanja. U životu nema lahkih rješenja i brzih uspjeha, kako kaže autor: „Faraon je začetnik nuđenja lakih rješenja koja se nude kroz jednostavne formule i oslobađaju narod od potrebe da previše razmišlja.“ Ova knjiga nas bodri da razmišljamo, o Kur'anu, o drevnim narodima, o ljudskim emocijama, o nama samima. 

Umijeće autora da sebi otvorimo neku novu dimenziju razmišljanja o svom životu iz kazivanja koje smo mnogo puta čuli ili čitali, a što dotad nismo ni u primisli imali, govori prije svega o slojevitosti i nadnaravnosti Kur'ana kao Riječi Božije, ali isto tako nedvosmisleno ukazuje i na dubinu promišljanja, inteligenciju, oštroumnost i širok spektar obrazovanja autora koji nas uvodi u kur'anska kazivanja da ih osjećamo baš kao da su naše životne priče. Upravo u toj dimenziji ove knjige vidim njenu posebnu korist i vrijednost, jer je možemo posmatrati kao vodič za naše borbe sa samim sobom, za naše sazrijevanje i za naše uspostavljanje ravnoteže emocija, a opet napajajući se direktno sa izvora Božije Riječi i kroz uzorne obrasce ponašanja najboljih ljudi kroz povijest čovječanstva. 

Kontekstualizacija od koje autor ne odstupa (uvijek navodeći savremene primjere, poredeći sa realnim izazovima i koristeći jezik mladih koji su usmjereni na društvene mreže) daje ovoj knjizi posebnu širinu u smislu publike kojoj je namijenjena. Autor ne zaboravlja da podsjeti na važnost suštine nad formom, kvaliteta nad kvantitetom, realnosti nad virtuelnom stvarnošću. Knjigu završava sa poglavljima koja ukazuju na vrijednost žene i na ispravno shvatanje pojma uspjeh. Vjerovatno i najvrednija dimenzija ovog rada jeste u tome što se autor aktivno odnosi prema izgradnji pobjedničkog duha i mentaliteta, na temelju kazivanja o poslanicima uvijek zanimljivim i mlađoj i starijoj populaciji. U vremenu paradoksalne oprečnosti između otvaranja globalnih kanala komunikacije, s jedne, i sve izražajnijem duhu individualizacije, sa druge strane, ovu knjigu preporučujemo kao štivo koje ima i edukativno-sadržajni, odgojno-usmjeravajući, kao i psihoterapeutski aspekt u svojoj suštini. 

Sarajevo, 01. 11. 2023.

Prolog

DOVOLJNO JE OTVORITI oči. 

Ova prva rečenica bila bi odgovor na pitanja poput: 


❖  zašto nam je potreban Kur'an? 

❖  zašto su nam potrebni Božji poslanici?

❖  zašto su bitne emocije? 


Dopustite da pokušam prikazati slike života čovjeka našega doba u svijetu kakav on danas jeste. Te će slike biti poprilično tmurne, ali obećavam da svjetlo slijedi u drugom dijelu ovoga uvoda.

U našim kućama postoje trenuci radosti i trenuci tuge. Borimo se u situacijama koje često izgledaju kao 'namještene', tako da sve teže dolazimo do rezultata - kao da igramo namještenu utakmicu. 

Koliko smo samo puta čuli rečenice: „sve je teže razgovarati s ljudima“, „nema se s kim kahva popiti“, „samo te majka i otac bezuvjetno vole“ „prijateljstvo bez interesa danas više ne postoji“... Ovakve rečenice učestalo 'izbijaju' iz usta ljudi koje je životno iskustvo dovelo do takvih misli. Ljudi se osjećaju prevarenim, nedostojnim, izdanim, nevoljenim. Dovoljno je samo baciti pogled na profile društvenih mreža gdje 'motivirajući' i 'ohrabrujući' citati dominiraju, a lažni osjećaj obračunavanja sa 'zavidnim neprijateljima' preplavljuje naša emotivna stanja. Kao da tražimo put unutar labirinta u kojem se sve više gubimo.

Najčitanije vijesti na svim medijima su vijesti o sukobima, okršajima, napadima i slično. Najlakši način za dolazak na vrh liste popularnosti jest biti napadnut u pravo vrijeme od pravog neprijatelja, što izaziva reakciju onih 'tvojih', čime se svijet konflikta hrani i neprestano buja, neprekidno tražeći nove 'napadače' i nove 'napadnute'.

Ako zatvorimo oči pred svijetom društvenih mreža, zatvorili smo oči pred razumijevanjem emocija koje te mreže kreiraju u ljudima. Možemo se tješiti kako se taj svijet nalazi daleko i 'samo negdje na mrežama', no uskoro nas zaskoče događaji u kojima mladi izgube svoj život sudjelujući u određenim 'izazovima', ili događaji u kojima naši školarci trpe vršnjačko nasilje na mrežama za koje i ne znamo da postoje, ili događaji za koje nam se čini da su banuli iz nekog drugog svijeta, a s čijim posljedicama nam se naposljetku valja nositi u vlastitom susjedstvu. 

Na površnoj razini, s lahkoćom, kroz izraze sućuti i solidarnosti na društvenim mrežama, potvrđujemo samima sebi svoju moralnu superiornost, osjećamo se moralno nadmoćnima kad osudimo pogrešno ponašanje drugoga, zatim nastavljamo sa svojim životima, uz sve slabosti koje u nama postoje.

Otvorimo li oči, moći ćemo vidjeti i čuti s čime se ljudi suočavaju danas. Ljudima nedostaje razgovora i razumijevanja. Ljudima nedostaje slušanja. Ljudima nedostaje poticaja. Zastrašujuće je veliki broj ljudi kojima nedostaje samo to da netko obrati pažnju na njihov rad, pokuša ih istinski razumjeti i kaže im da je njihovo nastojanje važno. A tako su inspirativni primjeri ljudi kojima smo okruženi, koji se na veličanstven način nose sa životom u svemu što život čini. Primjeri su brojni, ali svijet u kojem živimo kao da ne želi prepoznati prave vrijednosti. Takvi su pojedinci za svijet 'obični', 'jednostavni' ljudi, nedovoljno velike zvijezde. Stoga je nužno razumjeti važnost emocija, značaj Kur'ana i Božjih poslanika, te zašto su nam oni potrebni u životu.

Emocije ljudi su važne, brinuti o drugima je važno. 

Suštinski je važno brinuti o drugima kako bismo izgradili i sačuvali svoju emocionalnu stabilnost. 

U vrijeme kad većina ljudi dijeli osjećaj da se sve mijenja, da stvari nisu kakve su bile ranije i da živimo u vremenu koje karakteriziraju stalne i eksponencijalno ubrzavajuće promjene, Kur'an je smirujući, stalni, čvrsti i nepromjenjivi oslonac za svako vrijeme i mjesto. 

Gdje god da se nalaziš, poštovani čitatelju i poštovana čitateljice, Kur'an ti stoji na raspolaganju - da u njemu pronađeš Uputu, pouku, nadu, savjet, inspiraciju. Kur'an ti stoji na raspolaganju - da se u njemu prepoznaš i da svojim duhom 'vježbaš' bivanje uz kur'anske likove.

Kako bi se ti ponašao na njihovu mjestu? Gdje u svakodnevnom životu možeš primijeniti njihovo ponašanje? Pokušaj ih razumjeti, možda se i nasmiješ kad se oni nasmiju. Možda osjetiš strah kad oni strahuju. Emotivno se angažirajmo kako bismo osjetili Kur'an kao Allahovu riječ. 

​Želiš li:


❖  osjećaj smisla u svome životu i svemu što činiš? 

❖  podršku u najtežim životnim situacijama? 

❖  naučiti kako biti podrška drugima u njihovim životnim situacijama? 


Kur'an ti je temelj.

U svemu navedenome, svima trebaju životni, praktični uzori koji neće biti 'obojeni' bojama reality emisija niti osmišljeni tako da nam prodaju sve ono što direktno udara na naša moralna načela i to na način koji nas, u konačnici, čini depresivnijim. 

Pravi nas uzori čine snažnijima, sigurnijima i boljima. Pravi uzori nas uče kako najveće razine životne odgovornosti nositi na najljepši mogući način. Ti su uzori Božji poslanici koji su se kroz najsretnije i najtužnije događaje nosili upravo tako. Jesu li znali biti tužni? Jesu. Jesu li znali biti ljuti? Itekako. Jesu li znali biti sretni? Svakako.

Svjetlo koje ih je vodilo stoji na raspolaganju svima, nije ograničeno nit' je potrošivo. Ono zauvijek osvjetljava površinu Zemlje. 

I zato, Allahovi poslanici su nam najbolji uzori koji nas uče kako svoje emocije učiniti 'kur'anskim' emocijama'.

Narativi vjerovjesničkog svjetla

„OSIM SVJETLA VJEROVJESNIŠTVA, na površini Zemlje nema drugog svjetla da rasvjetljava.“

(Ebu Hamid el-Gazzali, Izbavljenje od zablude)

Ljudsko biće svakoga trenutka ovosvjetskoga života živi paradoks: svakodnevno stojimo na raskršću odluka i izborâ životnoga puta i, istovremeno, taj život teče tokovima prokrčenim našim ranijim životnim odabirima. Često pogledamo unazad, pitamo se jesmo li donijeli prave odluke. Opisani paradoks prekriven je tanahnim, ali neprobojnim prekrivačem Allahove odredbe. Unutar toga kompleksnog paradoksa, ljudsko je biće primorano donositi odluke, vršiti izbor, iliti živjeti život. Naš je život poput prazne, bijele površine koja nas mami svojim zavodljivim i iluzornim širinama, pozivajući nas na beskrajnu slobodu. Život vodi ljudsko biće u intenzivne i snažne događaje. Snaga tih događaja uzrokuje intenzivne osjećaje povezane s okolnostima i cijela se slika toga događaja ureže u srž našega bića. Posljedice su velike i snažne, te događaje nosimo dalje kroz život i tragamo za načinima obrade i razumijevanja tih osjećaja. Pokušavamo razumjeti to što nam se dogodilo ili nam se trenutno događa. Istinski razumjeti događaje značilo bi integrirati ih u svoju ličnost, s ciljem jačanja svoje stabilnosti i jačanja sposobnosti donošenja novih odluka. Postavljamo si pitanja: 


●  zašto se to dogodilo, 

●  kako to utječe na naš život, 

●  kamo nas usmjerava? 


U tom procesu razumijevanja, često nastojimo svrstati događaje u kategorije 'pozitivno' i 'negativno', pokušavajući razumjeti izazivaju li ti događaji u nama pozitivne ili negativne osjećaje. Tragamo za odgovorima lutajući dubinama sive zone nedefiniranosti koja se nalazi između tih kategorija. Zašto je uopće važna takva kategorizacija? 

Biološki gledano, ono što u svom doživljaju smatramo „pozitivnim“ kreira jednu vrstu hormona, a ono što smatramo „negativnim“ donosi reakciju drugog oblika. Ako tomu nije tako unutar ljudskog tijela, nauka to smatra poremećajem. A što se događa ako ne možemo definirati i kategorizirati osjećaje? Je li dovoljno „baciti pogled“ u hormone i samo će nam se kazati što osjećamo? Teško da bi se ovo moglo prihvatiti kao rješenje zagonetke. Kako se onda orijentirati? Pitanje ostaje otvoreno, a za odgovorima tragamo oko sebe. 

Kad duboki, nedefinirani i dezorijentirajući osjećaji, potaknuti životom, isplivaju kao rezultati događaja i kad ih želimo učiniti smislenima i razumljivima, mi tragamo u iskustvima, obrascima ili oblicima koji su nam poznati i u njima nalazimo odgovore na pitanje kako živjeti u društvu tih osjećaja. 

Kada usmjerimo pogled prema svijetu koji nas okružuje, otkrivamo priče koje su oduvijek bile isprepletene s našom tradicijom. Radi se o događajima koji su istinski određivali naš svijet; i baš tu, u iskustvu svijeta, odvija se životno važan događaj: nalazimo oblike koje prepoznajemo. U tim momentima prepoznajemo čak i one strašne likove za koje smo mislili da su prisutni samo u našim ličnim iskustvima, shvaćajući da oni postoje izvan nas, i to u stvarnosti koju dijelimo s drugima. Nalazimo junake, likove snage, utjehe i inspiracije koji služe kao smjernica u tom trenutku, nalazimo protagoniste koji traže put i u njima prepoznajemo sebe. Prepoznajemo se u pričama kojima smo okruženi ili u poznatim likovima unutar naše pripovjedačke tradicije. Zašto nam je to važno? 

Važno nam je zato što u takvim kazivanjima tražimo i često nalazimo univerzalnu nit koja je protkana kroz događaje koji kroje život ljudskog roda. 

U kur'anskoj terminologiji ta se kazivanja nazivaju kasas (qasas), a ta riječ leksički znači govor koji je povezan. U osnovi te riječi nalaze se značenja slijeđenja ili praćenja (traga).​[i] Ova riječ suštinski ukazuje na svrhu kazivanja kao takvih: u njima tražimo tragove, njihove tragove pratimo kako bismo došli do određenoga cilja. Ona neizbježno imaju odgojnu dimenziju koja je utkana u put kojim kazivanje ide, kao i u cilj koji kazivanje oslikava. 

Zastanimo na trenutak kako bismo postavili nekoliko pitanja: kako to prepoznavanje teče danas u odnosu na sličan proces kod nekoga tko je primjerice živio u 7. ili pak u 11. stoljeću? Pokušajmo biti hrabri i zapitati se: Kako će taj proces izgledati u svijetu 22. stoljeća? Možemo li zamisliti razliku misaonog procesa u današnjem svijetu u odnosu na svijet 22. stoljeća? Koliko se međusobno razlikuju misaoni procesi, a koliko je, ustvari, samo svijet drugačiji? Hoće li sposobnost shvaćanja pouke ikada biti drugačija? Još preciznije, je li ta sposobnost danas išta drugačija od shvaćanja pouke u zadnjih dvije tisuće godina? Nadam se da će prijedlozi odgovora na ova pitanja postajati jasniji kako se budemo kretali prema kraju knjige. Zasad pokušajmo detaljnije objasniti kako teče proces prepoznavanja obrasca u ljudskom iskustvu. 

U dubokim ljudskim iskustvima (opisanim u obliku kazivanja ili narativa koji sadrže iskustva koja slušamo ili čitamo) u jednom trenutku dolazi do sudbinskog bljeska. Dolazi do prepoznavanja obrasca (uzorka, šablona) u ljudskom iskustvu i do pronalaska barem dijela svoga doživljaja (u formi emocija, likova, događaja...) u tom kazivanju. 

Zašto taj bljesak u našem unutarnjem životu nazivamo sudbinskim? Ne zato što mijenja sudbinu, nego zato što je upravo to bila sudbina. Osjećamo povezanost s onim što se već odvijalo u povijesti ljudskog roda, s onim što se događalo drugim ljudima, prepoznajemo ruku sudbine i kao da shvaćamo da pero koje je napisalo našu sudbinu već poznaje obrazac, a taj je obrazac: ljudsko biće, pritisnuto životom, donosi odluke i, u nekom trenutku, događaji potiču osjećaje izvan uobičajenog dijapazona osjećaja tog ljudskog bića. Sretna osoba prepoznaje obrazac tog doživljaja unutar ranijeg iskustva ljudskog roda. Odmah nam sve postaje bliže, jasnije, konkretnije i postaje nam jasno: nismo sami. Dolazimo do razumijevanja: život, ipak, nije neispisana površina kako smo mislili; ispisana je toliko puta da je čistu površinu prekrilo pisanje, pa smo u nedostatku oštrine pogleda​[ii] tu ispisanu haznu ljudskog iskustva jednostavno previdjeli i tu drevnu mudrost pogrešno definirali udaljenom, jednoličnom i, na kraju krajeva, nevažnom. Postajemo svjesni iluzornosti onih širina koje su prijetile da postanu bezdan besmisla. Ipak, u trenutku razumijevanja, smisao je bljesnuo negdje u dubini davnašnje životne priče koja je postala naša.​[iii]

Imaju li događaji ispričani u kazivanjima objektivnu vrijednost i što se, uopće, može okarakterizirati kao fikcija?

Kazivanja koja daju smisao životu u obliku narativa pojedini suvremeni autori shvaćaju na drugačiji način, pa tako sve opisano u ovom uvodu definiraju kao fikciju. 

Yuval Noah Harari kaže: Želimo vjerovati da naši životi imaju objektivno značenje te da su naše žrtve važne za nešto više od priča u našim glavama. No prava je istina da životi većine ljudi imaju značenje samo u sklopu mreže priča koje jedni drugima pričamo... Proučavati povijest znači promatrati predenje i razmrsivanje tih mreža te shvatiti da ono što se ljudima jednog doba čini najvažnijim na svijetu, njihovim nasljednicima postaje posve beznačajno.​[iv] Harari, također, navodi: Ne želimo prihvatiti da su naš Bog, naša nacija ili naše vrijednosti obična fikcija jer sve to daje smisao našim životima.​[v] 

Znači li ovo da fikcija daje smisao našim životima? Je li smisao, ustvari, fiktivan? Ovakva argumentacija zaodijeva se ruhom nastojanja da bude nešto novo, dosad neviđeno i čudesno što otvara oči svima onima koji su živjeli pod utjecajem takvih fikcija. Ipak, nije to ništa novo u povijesti ljudskoga roda. Upravo su se s takvim argumentima nosili Božji poslanici tisućama godina unazad. Dolazimo do Allahovih poslanika, naših ključnih likova. 

Pitanje koje trebamo postaviti u tom kontekstu glasi: po čemu je argumentacija Yuvala Hararija drugačija od argumentacije raznih elita iz vremena različitih poslanika, a koje su s gnušanjem odbacivale poslaničke misije i kazivanja koja su pratila njihove misije, govoreći: To su samo izmišljotine naroda drevnih? 

Ljudska sposobnost tkanja intersubjektivne mreže značenja koja postoje u njihovoj zajedničkoj mašti i nigdje drugdje, po Harariju, jedini je razlog zašto sapiensi vladaju svijetom. Harari se suprotstavlja tvrdnji da sapiensi vladaju svijetom jer je Bog tako odredio kad je, po islamskoj tradiciji, postavio čovjeka kao namjesnika na Zemlju (khalifah) i dao mu sposobnost za to. Očito da u Hararijevom razmišljanju nije moguće objasniti tu ljudsku sposobnost tkanja intersubjektivne mreže, ali mu je neprihvatljivo objašnjenje da se radi o Božjoj odredbi. Nedovoljna pozornost pridaje se kur'anskom opisu ljudske sposobnosti imenovanja (davanja imena, prepoznavanja, konceptualiziranja) koja je u Kur'anu jasno istaknuta kao posebnost ljudskog roda, a što je ključna poruka za razumijevanje uloge ljudskog bića na Zemlji. Ključno je razumjeti da su vrlo često određena ograničenja ljudskog roda i odsustvo jasnih objašnjenja prisutni upravo ondje gdje se pitamo o ključnim stvarima poput svijesti, života, duše.​[vi] Ljudskom je rodu odavno jasno da se život događa neočekivano. Iskustvo koje stoljećima i milenijima prikupljamo pomaže nam da životne odluke koje donosimo budu bolje. A kakve su to odluke – bolje? 

Odluke najčešće ocjenjujemo po njihovim posljedicama u našim životima, kao i u životima drugih ljudi. 

U nama je urođena želja da želimo pomoći sebi i drugima dijeleći svoje iskustvo. 

Ako ta želja ne postoji u nama, nešto nije u redu. Dostojevski veliča taj osjećaj i kaže: „Razumijte me da je dragovoljno, sasvim svjesno i ni od koga neprimorano žrtvovanje cijeloga sebe u korist sviju po mojem mišljenju znak najvišeg stupnja razvitka ličnosti, najveće njene moći, najveće vlasti nad samim sobom, najveće slobode osobne volje...“ ​[vii]

U životu prikupljamo iskustvo, želimo pomoći sebi i drugima, i akumulacijom iskustva i namjere, velikim protokom vremena nastaju kazivanja koja svojom dubokom snagom smisla nadilaze sve suvremene podjele: kulture, civilizacije, nacije itd. Ta su kazivanja odraz iskustva ljudskog roda na ovom svijetu, usmjeravaju nas u našim odlukama, savjetuju nas na najdublji mogući način, formirajući našu svijest, mentalitet i sposobnost dono

